钦定古今图书集成/明伦汇编/官常典/第606卷 > 《谢监司荐举》朱廷玉
## 钦定古今图书集成/明伦汇编/官常典/第606卷 > 《谢监司荐举》朱廷玉

零落壮心，未就求田之计；裴回末路，犹怀入幕之谋。
中愧本心，外惭微分。戴恩逾腆，跼地弗容。伏念某数
则多奇，资惟极陋。始游翰墨，谓功名可为而亦可期。
逮涉艰难，知时命在彼而不在我。虽已周于十载，曾
弗既于一官。谅拙疏之有馀，故坎𡒄而未艾。进惟聊
尔，资升斗以代耕；去亦欣然，适榆枋而满志。偶参群
俊，俾长诸生。会明诏之一新，事当责实。顾谀闻之已
竭，分合投闲。怀旷官以自危，思敛衽而不敢。虽常殚
夙夜之智力，曾何补毫发之事功。矧积咎愆，久窥窜
斥。人皆谓之不祥而弗顾，公独察其甚戆而可哀。嗣
加荐论，俾适夷途。伏遇某官义高乎一世，识并于前
人。忠厚之风，及物而愈广；刚方之气，秉节而弗回。其
观人也，遗于短必求其长；其荐士也，因其才不移乎
势。受知者所以感激而至于太息，有识者莫不尊仰
而为之耸闻。顾樗栎之散才，乃门墙之旧物，载矜流
落，荐使迁陞。昔孔融之得祢衡，既荐于前而无以济
之晚节；晏婴之遇石父，虽脱于难而不能举于平时。
未有一叨顾盼之荣，两被吹嘘之德。自惟会遇，独绝
等夷。而某智昧几先，名遍都下。驽骀失路，固无历块
之功。鸟雀怀恩，犹有衔环之报。